श्री मोदी ने कहा कि हमने एक राष्ट्र, एक कर के स्वप्न को साकार करते हुए जीएसटी लागू किया। उन्होंने कहा कि जीएसटी से कारोबार और आसान होगा। उन्होंने कहा कि किसी भी व्यापारी अथवा व्यापारी संगठन ने कभी भी इसका विरोध नहीं किया है लेकिन किसी भी बड़े परिवर्तन में थोड़ी-बहुत समस्याएं होती हैं, मैंने पहले ही कहा था कि तीन महीनों में देखेंगे कि कहाँ-कहाँ कठिनाइयां आ रही हैं और जहां-जहां दिक्कतें आयेंगी, उसे दूर करने के प्रयास किये जायेंगे। उन्होंने कहा कि पिछले दिनों जीएसटी काउंसिल की बैठक में व्यापार जगत की जो समस्याएं आईं, उसका हमने समाधान किया, कुछ और सुधार बाकी है जो राज्यों के विरोध के कारण अटक गए थे। उन्होंने कहा कि हमने इन समस्याओं को दूर करने के लिए कमिटियाँ बनाई और आगामी 9-10 नवंबर को होने वाली जीएसटी काउंसिल की बैठक उन समस्याओं को भी दूर कर लिया जाएगा। उन्होंने कहा कि केंद्र की भारतीय जनता पार्टी सरकार सबसे चर्चा करके देश की भलाई के लिए उत्तम से उत्तम निर्णय लेती है।